10 moet-lees-stories: Dinsdag 1 Desember 2020 | Netwerk24
01 Desember 2020 17:54
Hiermee die 10 moet-lees-stories op Dinsdag 1 Desember 2020.
1. Mosie teen Cyril: Pleidooi vir geheime stemming verwerp
Nóg 'n pleidooi van die African Transformation Movement (ATM) dat LP's in die geheim vir of teen die komende mosie van wantroue in pres. Cyril Ramaphosa moet stem, het op dowe ore geval. Dit volg nadat Thandi Modise, speaker van die Nasionale Vergadering (NV), Dinsdag gesê het dat sy nog 'n versoek van dié party van die hand gewys het.
2. KYK: Klagte teen Modise 'politieke komplot, bekook'
Thandi Modise, speaker in die parlement, se ondersteuners meen die aanklagte van dieremishandeling teen haar is "deur sekeres binne die ANC met die hulp van die DA bekook".
3. Seun in hof weens moord op sy ma
Christopher Geldenhuys en Joshua Davies met 'n trui oor sy kop. Foto: Jaco Marais
'n Werknemer van die Kaapstad-metroraad se seun het Dinsdag in die landdroshof in Bellville verskyn in verband met haar dood. Christopher Geldenhuys (20) word daarvan aangekla dat hy en sy vriend Joshua Davies (19) Sondagoggend Christopher se ma, Natasjia Geldenhuys (44), vermoor het.
4. Familie sien op video hoe 2- jarige tweeling verdrink
Die familie van 'n twee jaar oue tweelingseuns het ná die tyd op kringtelevisiebeeldmateriaal gesien hoe die twee in 'n swembad beland en lank aan 'n Kreepy Krauly vasklou voordat hul doeke te swaar geword en hulle verdrink het.
5 Covid-19-fonds: Só is die geld bestee
Die Solidariteitsfonds sou al teen hierdie tyd ontbind gewees het, maar weens die tweede vlaag van koronavirusinfeksies sal die fonds waarskynlik tot einde volgende jaar voortleef.
6. Binder: 'As ek net uit die gruis kon bly ...'
Toe Brad Binder in Augustus in die Tsjeggiese Republiek 'n MotoGP-sege in slegs sy derde wedren op daardie vlak behaal het, het hy gedink die wêreld lê oop voor hom. Maar drie en 'n half maande later praat hy met 'n stem dik van die frustrasie oor 'n seisoen wat hom met mening terug aarde toe geruk het
7. Bejaarde beesboer in KZN vermoor
'n Beesboer van Muden in KwaZuluNatal, Mpozana Khumalo (79), is in die hospitaal dood nadat hy in 'n rooftog geskiet is.
8. Het die Amerikaanse demokrasie Trump oorleef?
Hoe lyk die Amerikaanse demokrasie ná vier jaar van uiterste polarisering? Leopold Scholtz probeer 'n antwoord vind.
9. Bende dalk betrokke by moord op Pretoria-man in Limpopo
Len Pretorius (60) en sy vrou, Joey (52). Foto: Facebook/JoeyPretorius
Die polisie ondersoek die moontlikheid dat 'n bende wat mense in die Tonteldoosarea in Limpopo beroof, betrokke was by die moord op 'n man van Pretoria. Len Pretorius (60) is Vrydagaand koelbloedig doodgeskiet in 'n rondawel by die Bushboys Camp & Cottage in Tonteldoos
10. Verhogings: Vakbonde briesend oor staat uitstel vra
Die regering en staatsdiensvakbonde stuur af op 'n harde koppestamp omdat die regering Woensdag wil vra vir uitstel in die hofsaak waarin vakbonde eis dat die regering hom by sy loonooreenkoms hou.